SL Uradni list Evropske unije C 44/18

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 44/07

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„ “ (LONGKOU FEN SI)

ES št.: CN-PGI-0005-0623-16.07.2007

ZGO ( X ) ZOP ( )

1. Ime:

„ “ (Longkou Fen Si)

2. Država članica ali tretja država:

Ljudska republika Kitajska

3. Opis kmetijskega proizvoda ali živila:

3.1 Vrsta proizvoda:

Skupina 2.7: Testenine

3.2 Opis proizvoda, za katerega se uporablja ime iz točke 1:

Longkou Fen Si je kot nit tanek suh škrobni proizvod, izdelan iz zelenega fižola in graha.

Po videzu je Longkou Fen Si bel in prosojen; vsak posamezen kos je iste debeline (ni podvojitev ali zlomljenih kosov); je mehek in prožen; je pristnega okusa in nima nenavadnega vonja ter s prostim očesom ni opaznih nečistoč. Najznačilnejša lastnost je odpornost na temperature vretja brez želatiniranja. Tudi po enournem vretju se kosi med seboj ne sprimejo drug z drugim in ne želatinirajo ali se ne razlomijo ali je razlomov le malo.

Za Longkou Fen Si je značilna visoka vsebnost škroba, tj. preko 75 %, vsebnost vode je nižja od 15 %, premer niti je manj kot 0,7 mm in delež zlomljenih rezancev (vermicelli) je manj kot 10 %, če se kuhajo v vodi 45 minut, vsebnost pepela pa je manj kot 0,5 %.

3.3 Surovine (samo za predelane proizvode):

Rezanci Longkou Fen Si so izdelani iz zelenega fižola ali graha.

Glede kraja izvora surovin ni omejitev. Uporabijo se lahko tudi uvožene surovine.

Pri pridelavi zelenega fižola in graha se ne sme uporabljati gnojil ali kemikalij. Zaželene so surovine, pridelane v istem letu. Najdaljše obdobje shranjevanja surovin ne sme presegati enega leta; drugi pogoji pa so:

— uporaba debelega, nezlomljenega semena,

— manj kot 1 % nečistoč ali semen druge barve, in

— vsebnost vlage nižja kot 13,5 %.

Voda mora biti iz vodnih virov v geografskem območju.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Namakanje zelenega fižola ali graha, obarjanje in ločevanje škrobne mase, gnetenje mase, precejanje in sušenje (na soncu ali vročem zraku) mora potekati v določenem geografskem območju.

3.6 Posebna pravila za rezanje, ribanje, pakiranje itd.:

Posušeni rezanci Longkou Fen Si so pakirani glede na zahteve potrošnikov.

3.7 Posebna pravila za označevanje:

Označevanje proizvoda Longkou Fen Si mora vsebovati naslednje podatke: ime proizvoda, ime in naslov proizvajalca, blagovno znamko, specifikacijo embalaže, datum proizvodnje in rok uporabe, sestavine ter serijsko številko.

4. Jedrnata opredelitev geografskega območja:

Območje je na severu polotoka Šandung ter zajema mesta Lungkov, Džaojuan, Penglaj, Laijang in Laidžov na upravnem območju mesta Jantaj v provinci Šandung na Kitajskem. Čez območje tečeta Rumena reka in reka Džje.

5. Povezava z geografskim območjem:

5.1 Posebnost geografskega območja:

Čez geografsko območje tečeta Rumena reka in reka Džje, kakovost vode pa je dobra. Regija je značilno topla celinska monsunska regija s polvlažnim podnebjem. Ima štiri letne čase, zmeren veter, primerne temperature, nizko vlažnost zraka, dolge dneve in edinstven mikrobni sistem.

5.2 Posebnost proizvoda:

Značilnost rezancev Longkou Fen Si je visoka vsebnost škroba, izjemna voljnost in malo nečistoč. Delež zlomljenih rezancev Longkou Fen Si, ko so se v vreli vodi kuhali 45 minut, je manjši od 10 %.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Naravni dejavniki

Kakovost vode. Nadziranje kakovosti škroba je v proizvodnem procesu zelo pomembno. Osnovna metoda za proizvodnjo škroba je naslednja: po zmečkanju namočenega zelenega fižola ali graha v kašo, odstraniti ostanke luščin, škrob se zgosti zaradi delovanja bakterije Streptococcus lactis, nato se škrob ekstrahira s sušenjem. Ta tehnika je znana kot fermentacija v kisli tekočini za namakanje. Pri tem postopku ima bakterija Streptococcus lactis bistveno vlogo, medtem ko je kakovost vode ključna za njeno rast in razmnoževanje. Voda, ki je brez umazanij in vonja, svežega, ne grenkega okusa ter bogata z minerali, se običajno imenuje sladka voda. Kovinski delci in anorganske soli v sladki vodi pomembno vplivajo na rast in razmnoževanje ugodnih mikroorganizmov in encimov, ki jih proizvajajo. To pa vpliva na zgoščevanje in zadrževanje škroba ter njegovo kakovost. Onesnažena voda ali voda s previsoko ali prenizko vrednostjo pH ali prevelikim številom klorovih ali sulfatnih ionov bo zavirala rast in razmnoževanje mikroorganizmov ter lahko povzroči, da mikroorganizmi proizvajajo klusterin in tako izgubijo svojo zmožnost zgoščevanja škroba. Kakovost vode zato pomembno vpliva na količino proizvodenega škroba in kakovost rezancev Longkou Fen Si. Pravijo, da je proizvodnja kitajskih rezancev kot pridobivanje srebra iz vode. Isti proizvajalec lahko z istimi tehnikami proizvede visokokakovostne kitajske rezance na območju proizvodnje rezancev Longkou Fen Si, ne bo pa mogel pridobiti rezancev podobne kakovosti na drugih območjih, na nekaterih območjih sploh ne bo mogel ekstrahirati škroba. To jasno dokazuje vpliv kakovosti vode na rezance Longkou Fen Si. V regiji Jantaj je veliko gora in hribov. Voda v rekah na območju izvira v gorah. Voda ni onesnažena, ima vrednost pH med 6,9 in 7,4 ter nizko vsebnost kloridnih in sulfatnih ionov. Ta voda je primerna za ekstrakcijo škroba iz zelenega fižola in graha z metodo fermentacije v kisli tekočini za namakanje, kar prispeva k visoki vsebnosti škroba v rezancih Longkou Fen Si.

Podnebje in geografsko okolje. Drug ključni dejavnik za kakovost rezancev Longkou Fen Si je sušenje. Proizvodnja rezancev Longkou Fen Si se lahko razdeli na dve obdobji: pomlad in jesen. Pomladanska proizvodnja poteka od spomladanskega enakonočja do poletnega solsticija, jesenska proizvodnja pa traja od „bele rose“ do „obilnega sneženja“, skupaj šest mesecev. Kitajski rezanci, ki se proizvajajo v obdobju od „začetka deževja“ do začetka poletja in od jesenskega enakonočja do začetka zime, so najboljši. V drugih obdobjih je proizvodnja rezancev slabše kakovosti kot spomladi in jeseni. Razlog za to je predvsem prenizka zimska temperatura, tako da se bakterija Streptococcus lactis pri fermentaciji težko razmnožuje. Kitajski rezanci, ki se sušijo prepočasi ali pa celo zmrznejo, so slabše kakovosti, medtem ko je poleti temperatura previsoka in je zato pri fermentaciji težko nadzirati kontaminacijo z drugimi bakterijami. Druge probleme predstavljajo razmere, ko je preveč dežja, premalo vetra ali premočna sončna svetloba. Vsi ti dejavniki skupaj so vzrok za slabšo kakovost kitajskih rezancev. Temperatura na območju proizvodnje rezancev Longkou Fen Si je ugodna za razmnoževanje bakterije Streptococcus lactis. Sušenje pospešujeta tudi ustrezna moč vetra in vlažnost.

Tehnološke izboljšave, npr. sušenje z vročim zrakom, postopoma izpodrivajo tradicionalni postopek sušenja na soncu. To je prilagojen postopek, ki posnema osnovne pogoje sušenja na soncu. Trenutno se pri proizvodnji rezancev Longkou Fen Si uporabljata sušenje na soncu in sušenje z vročim zrakom.

Človeški dejavniki

Že v obdobju dinastije Severni Wej so prebivalci Džaojuana obvladali tehnike proizvodnje škroba in v obdobju dinastije Sung začeli proizvajati običajne kitajske rezance.

V 19. stoletju so bile v sedanji vasi Bejlidžuang v kraju Džangšing v mestu Džaojuan ustanovljene delavnice, v katerih so proizvajali kitajske rezance iz zelenega fižola. To so najstarejše delavnice za proizvodnjo kitajskih rezancev, ki so se ohranile do danes.

Leta 1860 je bila v Hongkongu ustanovljena trgovina s kitajskimi rezanci Hungtaj za prodajo kitajskih rezancev, ki so se proizvajali v Džaojuanu in odpremljali iz Lungkova. Pismenke za „Longkou tanki rezanci“ so bile napisane na zunanji embalaži, tako da je proizvod od takrat poznan po imenu Longkou Fen Si.

Vlada dinastije Čing je leta 1862 ustanovila vzhodno carinsko upravo v pokrajini Jantaj z izpostavo v Lungkovu, ki je močno spodbujala transport in prodajo rezancev Longkou Fen Si. Pristanišče Lungkov je bilo za zunanjo trgovino odprto januarja 1914. Vedno več ljudi iz Džaojuana je odpiralo trgovine s kitajskimi rezanci v Lungkovu, kar je spodbudilo izvoz rezancev Lungkou Fen Si. Zato tanki rezanci Longkou Fen Si zdaj slovijo doma in v tujini.

Oddelki za zunanjo trgovino v provinci Šandung zaradi dolgega slovesa tankih rezancev Longkou Fen Si to ime uporabljajo za spodbujanje izvozne trgovine.

Sklic na objavo specifikacije:

(Člen 5(7) Uredbe (ES) št. 510/2006)

(1) UL L 93, 31.3.2006, str. 12.